
I. O JUSTIŢIE “MAI BLÂNDĂ” PENTRU SOLUŢIONAREA LITIGIILOR

 

1. Metode alternative de soluţionare a litigiilor

In societăţile moderne, justiţia este o funcţie fundamentală a statului, iar administrarea ei reprezintă unul din atributele esenţiale ale puterii suverane, ceea ce implică existenţa unor structuri statale (servicii publice) jurisdicţionale corespunzătoare.

Pentru toate guvernele, sporirea eficienţei instituţiei judiciare constituie o preocupare majoră. Populaţia face apel la justiţie din ce în ce mai mult, întrucât mutaţiile calitative şi cantitative rapide şi profunde care se produc în societate au ca efect şi creşterea numărului de conflicte, a numărului de dosare aflate pe rol şi, în consecinţă, încărcarea excesivă a instanţelor de judecată.


In ultimii ani, succesul înregistrat de folosirea metodelor alternative de soluţionare a conflictelor a condus la creşterea importanţei şi ponderii acestora în procesul de administrare a justiţiei. 

Termenul de metode alternative de soluţionare a conflictelor desemnează o mare varietate de procese prin care unele litigii pot fi rezolvate în afara procedurii judiciare. Deşi denumirile şi conţinutul acestora prezintă unele diferenţe, scopul lor este comun: realizarea, prin intermediul unei terţe persoane, a unei înţelegeri între părţile litigante fără a se recurge la procedura judiciară. Astfel, evaluarea neutră preventivă (Early Neutral Evaluation) este un proces în care un profesionist neutru (de regulă, avocat) audiază părţile şi face o evaluare a faptelor, evaluare care stă la baza soluţionării conflictului sau a deschiderii de negocieri ulterioare. Decizia expertului (Expert Determination) - procedură în cadrul căreia un terţ independent (specialist în domeniul cauzei), desemnat să examineze diferendul, ia o decizie care este obligatorie pentru părţi. Med-arb reprezintă o combinaţie între mediere şi arbitraj, în cadrul căreia părţile sunt de acord să participe la mediere, în caz de eşec, cauza urmând să fie supusă arbitrajului. In cadrul acestui aranjament, intermediarul poate acţiona atât ca mediator cât şi ca arbitru. Metodele alternative cele mai des folosite, care se bucură de un mare interes şi credibilitate din partea cetăţenilor sunt arbitrajul, medierea, concilierea, tranzacţia.

 

2. Procesul de mediere

Medierea este o metodă alternativă de rezolvare a litigiilor prin care o terţă persoană imparţială şi neutră, numită mediator, asistă părţile în negocierea problemelor care fac obiectul unui litigiu şi depune toate diligenţele pentru încheierea unui acord. 

Medierea nu este un proces nou. De multă vreme, ea a fost folosită pentru soluţionarea litigiilor apărute în cadrul comunităţilor şi al sistemelor fondate pe gradul de rudenie. In ultimele decenii, recursul la mediere pentru soluţionarea diferendelor de natură juridică din diverse domenii (civil, penal, administrativ, comercial, familie, relaţii de muncă) a înregistrat o evoluţie semnificativă.

Trăsături specifice ale procesului de mediere: 

● el este un proces la care părţile aflate în conflict participă în mod voluntar;

● mediatorul nu are putere de decizie sau de soluţionare, de fapt sau de drept a litigiului; părţile încredinţează mediatorului doar gestionarea acestui proces;

● de regulă, medierea nu este obligatorie; 

● ea poate fi organizată ca serviciu public sau ca serviciu privat; 

● succesul unei medieri depinde într-o foarte mare măsură de calităţile şi profesionalismul mediatorilor. Persoanele selectate pot avea diverse profesii – avocaţi, psihologi, sociologi, preoţi, pedagogi -, specializate şi atestate ca mediatori;

● stabilirea onorariilor mediatorilor are la bază principiul potrivit căruia medierea este mai puţin costisitoare decât un proces în instanţă;

● medierea este un proces care se desfăşoară independent de procedura judiciară,fie înainte de declanşarea procedurii, fie după începerea ei; 

● medierea poate fi extrajudiciară sau judiciară;

● medierea se concretizează într-un raport întocmit de mediator şi un înscris prin care părţile consemnează înţelegerea la care au ajuns. Raportul constată doar că părţile s-au prezentat la mediere, au fost de acord să fie asistate de mediatorul în cauză, durata medierii şi dacă s-a ajuns la un acord final scris. 

Avantajele medierii


● Medierea permite degrevarea instanţelor judecătoreşti şi creşterea celerităţii actului de justiţie, litigiul soluţionându-se mai rapid decât prin procedura judiciară tradiţională.


● Comparativ cu costul unui proces, onorariul mediatorului este mult mai mic, înţelegerea intervenită mai rapid între părţi reducând costurile pe care le implică procedurile judiciare.


● Pe plan social, negocierea dintre părţi, desfăşurată în prezenţa unui mediator, urmăreşte rezolvarea conflictelor prin consens, realizându-se, astfel, reinstaurarea echilibrului în relaţiile interumane.


● Mediatorul este ales de părţi, de comun acord, dintr-o listă oficială de mediatori. 


● Medierea oferă părţilor posibilitatea de a participa în mod activ la rezolvarea problemelor şi generează încredere în rezultatul final.


● Medierea deschide noi posibilităţi de înţelegere între părţi, în cadrul căreia pot câştiga ambele părţi. Nu este obligatoriu ca, în cadrul unui conflict, una dintre părţi să câştige şi cealaltă să piardă. 


● Medierea, caracterizată prin supleţe şi flexibilitate, este o modalitate de rezolvare a disputelor liber consimţită de către părţi; oricare din ele poate renunţa la mediere în orice moment.


● Medierea este un proces care se derulează structurat, într-o manieră care să asigure menţinerea şi nu degradarea relaţiilor dintre părţi, chiar dacă, în final, părţile nu ajung la un acord.


● In timpul procesului de mediere pot fi negociate şi unele aspecte care nu pot fi menţionate în instanţă sau care presupun deschiderea de procese ulterioare.

3. Delimitarea medierii de alte metode alternative de soluţionare a litigiilor

● Arbitrajul şi medierea


Arbitrajul reprezintă un mod de soluţionare a litigiilor patrimoniale de către “tribunalul arbitral” după modelul şi principiile judecăţii înfăptuite de instanţele judecătoreşti. Hotărârea arbitrală comunicată părţilor are efectele unei hotărâri judecătoreşti definitive, deci este obligatorie şi poate fi învestită cu formulă executorie. Arbitrul, ca şi judecătorul, administrează probe şi “spune dreptul” ori, în cazul arbitrajului în echitate spune care este soluţia “echitabilă”, pe care o impune părţilor. 


Arbitrajul constituie un mod de jurisdicţie particulară, acordul părţilor de a soluţiona litigiul prin intermediul arbitrului fiind exprimat într-o convenţie arbitrală. Aceasta poate lua fie forma compromisului, fie pe cea a clauzei compromisorii .


Calitatea de “judecător” este conferită unor persoane numite arbitri, care nu sunt investite direct de stat cu puterea de a judeca. Lor li se conferă această putere, în temeiul legii, de către cei implicaţi în litigiu şi, de regulă, singurul criteriu în desemnarea lor îl constituie încrederea pe care o inspiră părţilor.


În exerciţiul misiunii lor arbitrii se comportă, în principiu, ca şi judecătorii (aplicând regulile de drept la situaţia pe care o stabilesc), dar suplimentar, părţile pot conferi arbitrilor şi puterea de a soluţiona litigiul în echitate.


Arbitrii soluţionează litigiul prin hotărâre arbitrală. Odată comunicată părţilor, aceasta are efectele unei hotărâri judecătoreşti. Ea este obligatorie, dar dacă nu este adusă la îndeplinire de bună voie, partea care a câştigat trebuie să ceară instanţei judecătoreşti învestirea ei cu formulă executorie. Hotărârea arbitrală învestită cu formulă executorie constituie titlu executoriu şi se execută întocmai ca şi o hotărâre judecătorească.


In procesul de mediere, accentul nu cade pe aspectele juridice ale litigiului, scopul urmărit fiind ca părţile, prin discuţii şi negocieri purtate în prezenţa mediatorului şi cu respectarea limitelor legale, să ajungă, de comun acord, la o înţelegere sau la o soluţie de compromis. 

● Concilierea şi medierea

Concilierea este un mod de rezolvare a diferendelor care presupune o discuţie metodică cu părţile litigante, condusă de o persoană neutră, denumită conciliator. Se consideră adesea că termenul de conciliere este sinonim cu cel de mediere. Delimitarea între conciliere şi mediere nu este întotdeauna uşor de făcut, întrucât ele prezintă o serie de elemente comune:

- sunt metode extrajudiciare de rezolvare a diferendelor;

- presupun intervenţia unei persoane neutre, iar în cazul medierii şi imparţiale, cu experienţă în domeniu, denumită conciliator sau, după caz, mediator;

- ambele presupun etapa preliminară a “diagnosticării” cauzei, care permite examinarea compatibilităţii litigiului cu o asemenea modalitate de soluţionare;

- medierea şi concilierea nu pot fi impuse ca proceduri prealabile obligatorii. Accesul la justiţie fiind liber, nimeni nu poate fi obligat să nu se adreseze direct justiţiei. Pe de altă parte, obligativitatea lor ar conduce la încheierea de acorduri sau împăcări formale, şi nu stingerea efectivă a conflictului.

Ceea ce deosebeşte concilierea de mediere este scopul urmărit: concilierea urmăreşte menţinerea sau restabilirea raporturilor dintre părţi prin împăcarea lor, în timp ce medierea urmăreşte ajungerea la o soluţie de compromis atunci când împăcarea părţilor nu este posibilă. 

Intre conciliere şi mediere există mai mult o diferenţă de grad decât o diferenţă de natură, întrucât în cadrul ambelor proceduri părţile se apropie şi comunică între ele, în prezenţa unui intermediar care îi sprijină în identificarea unei soluţii reciproc avantajoase. Diferenţa apare mai mult la sfârşitul procedurii când conciliatorul poate doar să constate împăcarea părţilor sau persistenţa dezacordului, în timp ce mediatorul nu face o constatare, ci recomandă părţilor o posibilă soluţie de rezolvare a diferendului. Recomandarea nu poate fi impusă, dar ea constituie o luare de poziţie oficială care, deşi fără autoritate juridică, are de fapt, o anumită forţă ce poate determina părţile interesate să ajungă la o înţelegere.

● Tranzacţia şi medierea


Tranzacţia este un contract prin care părţile pun capăt litigiului pe cale amiabilă, făcând concesii care constau în renunţări reciproce la pretenţii sau în prestaţii noi săvârşite ori promise de o parte, în schimbul renunţării, de către cealaltă parte, la dreptul litigios sau îndoielnic. In mod curent, noţiunea de tranzacţie este folosită în sens de “înţelegere”, “convenţie”.


Tranzacţia are efect extinctiv, împiedicând părţile să formuleze din nou pretenţii cu privire la drepturile stinse sau recunoscute prin tranzacţie

De cele mai multe ori, dar nu în exclusivitate, tranzacţia este rezultatul unei negocieri între părţi sau al unei proceduri de conciliere/mediere şi constituie atât o metodă de prevenire, cât şi o modalitate de soluţionare a unor litigii.


Tranzacţia nu este legată în mod intrinsec de conciliere sau mediere, pentru că, pe de o parte, chiar şi în cazul unui rezultat pozitiv, aceste proceduri nu necesită încheierea unei tranzacţii, iar pe de altă parte, tranzacţiile pot fi încheiate de către părţi fără ca, în prealabil, să fi recurs la o procedură de conciliere sau de mediere.

II. ASPECTE JURIDICE PRIVIND MEDIEREA FAMILIALĂ ŞI MEDIEREA PENALĂ


1. Instituţia medierii


Procedurile de mediere din SUA, Australia şi Noua Zeelandă, state cu o îndelungată tradiţie în acest domeniu, au constituit o sursă de inspiraţie importantă pentru ţările de pe continentul european. In SUA, primele centre de mediere, apărute spre sfârşitul anilor ’50 au avut drept scop sprijinirea soluţionării conflictelor dintre vecini, colegi de muncă, părinţi-copii, elevi-profesori, locatari şi proprietari. Succesul înregistrat de mediere a condus la evoluţia spectaculoasă a acestei instituţii, care, în prezent, folosită în toate domeniile, este reglementată de peste 2.500 de acte normative . 

In multe ţări din Europa medierea a căpătat statutul de “drept al cetăţii”. 

In Belgia, instituţia medierii şi a mediatorilor există în sectorul public, în sectorul privat şi pe lângă regiile publice autonome. Instituţia se bucură de independenţă, puterile mediatorilor fiind diferite de cele ale organelor judiciare. In mai 2000, la Camera Reprezentanţilor, a fost depus un proiect de lege privind completarea Codului judiciar cu o nouă parte (partea a VII-a) consacrată medierii.

In Franţa, Legea 95-125 din 8 februarie 1995 privind organizarea jurisdicţiilor şi procedura civilă, penală şi administrativă conferă statut legal mediatorului, iar prin Decretul nr.96-652 din 22 iulie 1996 referitor la conciliere şi la medierea judiciară s-a inserat în noul Cod de procedură civilă, titlul VI-bis intitulat “Medierea”.

În 1980, în Marea Britanie, metodele alternative de soluţionare a litigiilor au fost introduse pentru rezolvarea conflictelor comerciale. Folosirea cu succes, pe o scară din ce în ce mai largă, a acestora, ca şi introducerea, în 1998, a unor noi reguli de procedură civilă care obligă organele jurisdicţionale să încurajeze recursul la metodele alternative, au determinat guvernul să dezvolte o strategie favorabilă faţă de modalităţile alternative în general, şi, în special, faţă de interacţiunea din acestea şi jurisdicţiile ordinare. Serviciile de mediere sunt asigurate de diverse organisme independente specializate (profesionale, non-profit, de caritate, precum Centrul pentru soluţionarea eficientă a diferendelor, Institutul Autorizat al Arbitrilor, Medierea Consensuală) sau de mediatori individuali.

In Olanda, serviciile de mediere sunt furnizate de mediatori calificaţi şi înregistraţi la Institutul Olandez de Mediere. In vederea instituţionalizării medierii, pentru perioada 2000-2002, au fost iniţiate două mari programe naţionale: un program de mediere în cadrul tribunalelor şi un program de mediere în cadrul planului de asistenţă judiciară. Conform programului de mediere în cadrul tribunalelor, medierea se practică, ca serviciu suplimentar, în cadrul procedurii judiciare. La prima audiere, judecătorul poate solicita părţilor să recurgă la serviciile unui mediator, în caz de eşec al medierii, urmând să se reia procedura judiciară. Medierea făcută la solicitarea tribunalului este gratuită. Medierea în cadrul planului de asistenţă judiciară are ca scop rezolvarea diferendului înainte de declanşarea procedurii judiciare. Pentru a participa la acest program, este necesar ca cel puţin una din părţile implicate să aibă dreptul la asistenţă judiciară (acest drept se determină în funcţie de nivelul veniturilor unei persoane). 

Pe baza rezultatelor obţinute în urma aplicării acestor programe, urmează ca Ministerul Justiţiei să stabilească locul procesului de mediere în cadrul infrastructurii legale. 

Legislaţia română nu cuprinde dispoziţii generale privind medierea. Pot fi identificate numai anumite dispoziţii izolate, în legi speciale precum: Legea nr.109/1997 privind organizarea şi funcţionarea Consiliului Economic şi Social, care stabileşte rolul acestui organism în medierea stărilor conflictuale dintre partenerii sociali, înainte de a se declanşa procedurile prevăzute în Legea nr.15/1991 pentru soluţionarea conflictelor de muncă; Legea nr.51/1995 pentru organizarea şi exercitarea profesiei de avocat, potrivit căreia, în condiţiile legii, exercitarea profesiei de avocat este compatibilă cu funcţia de arbitru, mediator sau conciliator; Legea nr.168/1999 privind soluţionarea conflictelor de muncă introduce, printre alte moduri de soluţionare, şi procedura de mediere. În vederea îmbunătăţirii cadrului legislativ privind activitatea de înfăptuire a justiţiei (simplificarea şi accelerarea procedurilor judiciare, creşterea calităţii actului de justiţie, degrevarea instanţelor de judecată şi reducerea costurilor aferente unui proces) a fost elaborat recent un Proiect de lege privind soluţionarea conflictelor prin mediere.

 

2. Medierea familială


A. Consideraţii generale


Familia este o formă de relaţii sociale dintre oamenii legaţi între ei prin căsătorie sau rudenie. Din familie fac parte soţii, părinţii şi copii, precum şi alte persoane între care există relaţii de rudenie. Medierea familială vizează ansamblul litigiilor care intervin între membrii aceleiaşi familii.


Specificitatea litigiilor familiale este conferită de dimensiunea emoţională şi caracterul lor dureros şi sensibil, de impactul deosebit pe care îl au asupra tuturor membrilor de familie (îndeosebi asupra copiilor), precum şi de faptul că relaţiile de interdependenţă dintre membrii unei familii continuă şi după stingerea conflictului.

Medierea familială este un proces care permite recrearea sau restabilirea legăturii sociale prin intermediul unui terţ imparţial şi fără putere judiciară, care asigură realizarea dialogului şi înţelegerii între părţi.

Se consideră că, fără a se aduce atingere dreptului unei persoane de a avea acces la justiţie, medierea familială constituie o abordare mai constructivă şi mai eficientă a litigiilor ivite între membrii unei familii. 

Instrument esenţial al politicii familiale, ea are drept scop: soluţionarea pe cale amiabilă a conflictelor familiale; protejarea intereselor superioare ale copiilor; reducerea consecinţelor nefaste ale destrămării familiei; favorizarea menţinerii relaţiilor dintre membrii familiei (îndeosebi dintre părinţi şi copii); încheierea unor acorduri referitoare la încredinţarea copilului şi dreptul la vizită; soluţionarea problemelor financiare şi materiale cauzate de separare sau divorţ; reducerea costurilor economice şi sociale pe care le implică astfel de litigii. Cele mai multe litigii familiale apar ca urmare a proceselor de separare sau de divorţ.

Procesul de mediere familială este guvernat de aceleaşi principii generale care stau la baza medierii ca metodă alternativă de soluţionare a litigiilor: participarea voluntară a părţilor; desfăşurarea ei înainte sau după declanşarea procedurii judiciare; încheierea unui acord între părţi, care, în general, nu este executoriu de drept; imparţialitatea, neutralitatea şi confidenţialitatea mediatorului.

 

 

B. Instituţia medierii familiale în unele ţări europene

Ingrijorarea provocată de creşterea numărului de divorţuri a determinat statele să instituie sau să preconizeze instituirea de diverse modele de reglementare amiabilă a litigiilor familiale – conciliere, consiliu de conciliere, consiliu familial. Aceste modele nu pot fi calificate, în totalitate, ca “mediere familială”, chiar dacă scopurile şi obiectivele lor sunt similare.

Reglementarea juridică a medierii ca metodă alternativă de soluţionare a litigiilor familiale s-a realizat relativ recent. 

In Belgia, medierea familială este reglementată de Legea din 19 februarie 2001 privind medierea familială în cadrul procedurii judiciare. 

Conform acestei legi, mediatorul familial este desemnat de către judecător, la cererea ambelor părţi sau din proprie iniţiativă, dar cu acordul părţilor. 


In timpul procedurii de mediere, fiecare dintre părţi poate solicita readucerea cauzei în faţa judecătorului, printr-o simplă cerere adresată grefierului sau, eventual, la depunerea de concluzii, după terminarea medierii. Cauza va fi audiată în termen de 15 zile de la depunerea cererii sau a concluziilor. 

In cazul în care nu s-a ajuns la o înţelegere, părţile pot solicita o amânare sau continuarea procedurii judiciare. 

După încheierea unui acord (complet sau parţial), judecătorul verifică atât legalitatea acestuia, cât şi respectarea intereselor copiilor. 


Legea stabileşte modul în care este retribuit mediatorul familial, modul în care mediatorul familial îşi stabileşte onorariul, precum şi modalitatea în care părţile sunt informate asupra acestor aspecte. Judecătorul este cel care fixează provizionul ce trebuie depus pentru remunerarea mediatorului. Părţile suportă în mod egal această sumă, cu excepţia cazului în care ele nu decid altfel.


Legea prevede modalităţile şi criteriile de calificare necesare exercitării funcţiei de mediatori familiali. Pot obţine autorizaţie de mediatori familiali avocaţii, notarii şi alte persoane fizice care îndeplinesc condiţiile legale de autorizare.

De regulă, medierea se desfăşoară în 6 etape:


- În prima etapă, cea a întâlnirii mediatorului cu părţile, se urmăreşte stabilirea unei relaţii de încredere reciproce şi se determină modul de desfăşurare a procesului de mediere.


- Decizia de separare constituie obiectul discuţiilor celei de-a doua etape.


- In cea de-a treia etapă, se pun în discuţie motivele care au stat la baza declanşării conflictului, precum şi alte probleme de fond referitoare la: responsabilitatea parentală, încredinţarea copiilor, contribuţiile părinţilor la întreţinerea şi educarea copiilor, pensia alimentară, dificultăţile relaţionale şi de comunicare existente între părţi.


- Obiectivele celei de-a patra etape sunt: identificarea de soluţii amiabile, negocierea şi luarea unei decizii în ce priveşte soluţia asupra căreia s-a căzut de acord. 


- In cea de-a cincea etapă, se procedează la redactarea documentului constatator al înţelegerii la care au ajuns părţile. In acest scop, pentru consultaţii juridice, părţile pot fi trimise, eventual, la un avocat, notar sau jurist.

- Consultarea unui avocat, notar sau jurist constituie cea de-a şasea etapă a procesului de mediere familială.

In Franţa, medierea familială este reglementată de dispoziţiile generale cuprinse în Legea 95-125 din 8 februarie 1995 privind organizarea jurisdicţiilor şi procedura civilă, penală şi administrativă şi în Decretul 96-652 din 22 iulie 1996 referitor la concilierea şi medierea judiciară. 

Cu acordul părţilor, judecătorul desemnează o terţă persoană care să încerce realizarea unei înţelegeri între părţi. Medierea poate fi încredinţată unui mediator independent sau unei asociaţii de mediatori. 

Mediatorul trebuie să îndeplinească următoarele condiţii: să nu aibă cazier judiciar; să nu fi comis fapte contrare onoarei, probităţii şi bunelor moravuri care să fi determinat aplicarea unei sancţiuni disciplinare sau administrative (destituire, radiere, retragere a agrementului sau autorizaţiei); să posede cunoştinţe specifice naturii litigiului; să aibă calificarea sau specializarea adecvată în domeniul medierii; să prezinte garanţii de independenţă.

In cursul procesului de mediere, judecătorul poate lua, în orice moment, orice măsură pe care o crede de cuviinţă. Legea permite judecătorului să pună capăt medierii la cererea uneia din părţi, a mediatorului sau din oficiu, atunci când consideră că medierea nu se desfăşoară în mod corespunzător.

Mediatorul nu dispune de nici o putere de instrucţie, cu excepţia audierii unor persoane terţe, având însă acordul părţilor în acest sens.

Durata iniţială a medierii nu poate depăşi 3 luni; la cererea mediatorului şi doar o singură dată, se poate acorda un nou termen de 3 luni. 

In ce priveşte remunerarea mediatorilor, Legea din 8 februarie 1995 prevede suportarea, de ambele părţi, a cheltuielilor ocazionate de mediere. Dacă părţile nu se înţeleg asupra acestui aspect sau dacă judecătorul nu dispune altfel (luând în considerare starea materială evident disproporţionată a părţilor), fiecare parte suportă jumătate din cheltuieli. Părţile pot conveni să plătească onorariul direct mediatorului, fără a recurge la depunerea provizionului.

Şi în Marea Britanie, serviciul de mediere familială este asigurat de organizaţii independente sau de mediatori independenţi. Organizaţia naţională de mediere familială (cea mai importantă reţea de servicii de mediere familială), este alcătuită din peste 60 de servicii locale non-profit, care oferă sprijin cuplurilor (căsătorite sau nu) aflate în curs de separare sau de divorţ.

Serviciile de mediere îşi stabilesc în mod independent taxele percepute pentru exercitarea medierii.

Pentru persoanele ale căror venituri nu depăşesc un anumit nivel şi care beneficiază de asistenţă legală gratuită, serviciul de mediere este gratuit. In vederea acordării subvenţiei publice alocate în acest scop, Comitetul pentru asistenţă legală (înfiinţat prin Legea privind asistenţa legală din 1988) evaluează şi selectează serviciile de mediere care şi-au depus candidatura pentru furnizarea de servicii de mediere persoanelor care beneficiază de asistenţă legală.


In Norvegia, medierea este reglementată prin Legea nr.100/17 iulie 1992 privind bunăstarea copilului şi prin Legea privind căsătoria din 1993. 

Intâlnirea părţilor cu un mediator constituie o condiţie obligatorie prealabilă declanşării procedurilor de separare sau divorţ, a celor referitoare la stabilirea responsabilităţilor parentale, la încredinţarea copilului sau la dreptul la vizită. 

Responsabilitatea asigurării serviciilor de mediere revine statului. Serviciul de mediere este gratuit. 

Serviciul de mediere poate fi exercitat de: avocaţi, preoţi, consilii şcolare, servicii de psihologie, servicii sociale, precum şi de alte persoane care îşi desfăşoară activitatea în domeniul social sau al sănătăţii. 

In cazul în care s-a ajuns la un acord, mediatorul emite un certificat de mediere.

In Suedia, dispoziţiile privind medierea obligatorie conţinute în Legea căsătoriei din 1920 au fost abrogate. In prezent, soţii pot opta pentru mediere voluntară sau pentru consiliere familială, servicii asigurate de autorităţile locale. In acest scop, odată cu introducerea cererii de divorţ, soţii sunt informaţi asupra serviciilor de reconciliere oferite de organismele sociale.


In Olanda, au fost puse în aplicare mai multe programe de mediere familială, care au drept scop examinarea rolului medierii în caz de divorţ sau al procedurilor de stabilire a dreptului la vizită. In caz de divorţ, medierea poate fi iniţiată de către părţi sau de către instanţă. Medierea în conflictele care au ca obiect dreptul la vizită poate fi iniţiată numai la propunerea instanţei.

C. Principiile privind medierea familială cuprinse în Recomandarea Consiliului Europei (98)1 

In vederea promovării dreptului fundamental al persoanelor, prevăzut de art.6 al Convenţiei Europene a Drepturilor Omului, de a beneficia de soluţionarea în termen rezonabil, a cauzei aduse în faţa justiţiei şi pentru a permite instituţiei judiciare să dea un răspuns rapid şi de calitate cererii judiciare aflate în expansiune, concomitent cu reducerea costurilor economice şi sociale pe care le implică procedurile judecătoreşti, Consiliul Europei a adoptat la 21 ianuarie 1998, Recomandarea (98)1 privind medierea familială.

Documentul recomandă o serie de principii de bază ale procesului de mediere familială:

1. Câmpul de aplicare al medierii familiale: medierea familială este destinată soluţionării conflictelor dintre membrii aceleiaşi familii. Acest lucru nu împiedică statele să instituie mecanisme de mediere destinate reglementării litigiilor dintre stat şi persoane particulare, în situaţia în care obligaţia de protejare a intereselor copiilor revine statului.

2. Organizarea medierii: de regulă, medierea familială nu ar trebui să fie obligatorie. Ca modalitate alternativă de rezolvare a conflictelor, ea se realizează cu consimţământul părţilor în cauză. In virtutea acestui principiu, statele sunt libere să stabilească dacă medierea aparţine sectorului public, celui privat sau ambelor.

Indiferent de modalitatea de organizare a medierii, statele ar trebui să asigure punerea în aplicare a unor proceduri corespunzătoare de selecţie, formare şi calificare a mediatorilor, precum şi stabilirea unor norme care să guverneze activitatea şi conduita profesională a mediatorilor.

3. Acţiunea mediatorului ar trebui să se caracterizeze prin:

· imparţialitate; aceasta înseamnă nefavorizarea vreuneia din părţi, menţinerea echilibrului între părţi în aşa fel încât nici o parte să nu fie dezavantajată sau să se simtă dezavantajată şi evitarea oricărei forme de manipulare, intimidare sau ameninţare. Spre deosebire de avocat, care acţionează în interesul uneia dintre părţi, mediatorul trebuie să acţioneze în interesul ambelor părţi;

· neutralitate: mediatorul să nu poată impune părţilor o anumită soluţie şi nici să nu le îndemne să accepte soluţia pe care el o doreşte. Rolul mediatorului ar trebui să se reducă la asistarea părţilor în dialogul pe care îl poartă, soluţia fiind negociată de părţi, nu de mediator. Mediatorul urmăreşte realizarea dialogului între părţi pe parcursul întregului proces de mediere, respectarea anumitor etape şi reguli, destinate identificării unei soluţii acceptabile pentru ambele părţi. Odată cu verificarea legalităţii acordului încheiat în urma medierii, instanţa va verifica şi dacă acordul exprimă voinţa liberă şi interesele părţilor; 

· confidenţialitate: mediatorul ar trebui să păstreze secretul informaţiilor furnizate în timpul medierii, respectând viaţa privată a părţilor. Fiecare stat poate aprecia asupra limitelor confidenţialităţii discuţiilor purtate în timpul procedurii de mediere. Nu ar trebui ca mediatorul să fie obligat să prezinte rapoarte oficiale privind conţinutul discuţiilor care au avut loc în timpul medierii; el ar trebui să prezinte instanţei doar un raport în care să se constate că părţile au ajuns sau nu la o înţelegere;

· furnizarea numai de informaţii juridice, şi nu acordarea de consultaţii juridice. In cazul în care dialogul dintre părţi se blochează din cauza lipsei unor informaţii juridice exacte sau complete, mediatorul poate invita, cu acordul părţilor, un avocat care să ofere aceleaşi informaţii, în acelaşi timp, ambelor părţi, sau poate întrerupe medierea pînă când părţile îşi consultă proprii avocaţi;

· acordarea, pe tot parcursul procesului, a unei atenţii deosebite respectării intereselor superioare ale copilului; în acest sens el ar trebui să încurajeze părinţii să se concentreze asupra acestui aspect şi, atunci când consideră că este necesar, să discute cu părinţii despre necesitatea informării şi consultării copiilor;

· mediatorul ar trebui să acţioneze conform unui cod deontologic elaborat de organismele competente. 


4. Statutul acordurilor de mediere: în conformitate cu legislaţia naţională, statele ar trebui să faciliteze ratificarea acordurilor de mediere de către autoritatea judecătorească, dacă părţile solicită acest lucru, precum şi asigurarea mecanismelor de punere în aplicare a acestor acorduri. Aceasta ar putea contribui de o manieră semnificativă la mărirea credibilităţii şi folosirii medierii ca metodă alternativă de soluţionare a litigiilor.


5. Relaţia dintre mediere şi procedurile care se desfăşoară în faţa unei autorităţi judiciare sau a altei autorităţi competente: statele ar trebui să recunoască autonomia medierii şi posibilitatea ca aceasta să se desfăşoare înainte, în timpul sau după începerea procedurii judiciare. Se consideră că medierea are cea mai mare eficienţă dacă se realizează înaintea declanşării procedurii judiciare sau la începutul acesteia, întrucât în aceste stadii părţile sunt mult mai dispuse să negocieze încheierea unui acord. Medierea litigiilor devine cu mult mai dificilă atunci când conflictul s-a adâncit şi durează de mai multă vreme.

6. Promovarea accesului la mediere: statele ar trebui să urmărească promovarea medierii familiale, îndeosebi prin intermediul programelor de informare care să permită publicului o cât mai bună înţelegere a acestui mod de reglementare amiabilă a litigiilor familiale.

7. Alte modalităţi de reglementare a litigiilor: statele pot examina oportunitatea aplicării, în mod corespunzător, a principiilor medierii şi altor metode amiabile de reglementare a litigiilor familiale, precum concilierea sau consilierea familială. In orice caz, părţile trebuie să opteze numai pentru una dintre aceste metode de soluţionare a litigiului.


8. Aspecte internaţionale ale medierii familiale:


Luând în considerare înmulţirea litigiilor familiale care comportă un element de extraneitate, îndeosebi a celor care privesc încredinţarea copiilor şi dreptul la vizită în cazul în care părinţii trăiesc sau intenţionează să trăiască în ţări diferite, statele ar trebui să instituie sisteme de mediere corespunzătoare. Aceste litigii sunt extrem de dificil de soluţionat, datorită naturii lor internaţionale şi a participării mai multor autorităţi judiciare.


In măsura în care este posibil, statele ar trebui să încurajeze promovarea cooperării internaţionale între serviciile de mediere familială. Promovarea medierii familiale internaţionale este recomandabilă, dar nu obligatorie.
Având în vedere specificitatea medierii familiale internaţionale, mediatorii internaţionali ar trebui să urmeze cursuri suplimentare de specializare, care să le permită cunoaşterea sistemului de drept al familiei din statele în care părinţii îşi au reşedinţa, a culturilor specifice acestor ţări, precum şi principiile fundamentale consacrate de instrumentele juridice internaţionale referitoare la încredinţarea copilului şi dreptul la vizită. Mediatorii familiali internaţionali se confruntă cu dificultăţi mari determinate îndeosebi de exercitarea dreptului la vizită (care implică trecerea frontierelor naţionale şi parcurgerea de distanţe mari), precum şi de riscurile şi consecinţele răpirii copilului de către unul dintre părinţi. 


Pentru a asigura medierea între persoane separate aflate la distanţe mari, se recomandă folosirea de către mediatorii familiali internaţionali a medierii prin navetă (în cadrul căreia mediatorul se deplasează de la o parte la cealaltă şi transmite mesaje sau negociază activ în numele fiecărei părţi) sau a videoconferinţei. 

Principiile enunţate referitoare la medierea familiale pot fi aplicabile şi medierii familiale internaţionale.

3. Medierea penală 


A. Consideraţii generale

Medierea penală constituie procedura de soluţionare a conflictelor penale în cadrul căreia victima şi autorul infracţiunii participă, de bunăvoie şi în mod activ, la soluţionarea infracţiunii sau a consecinţelor care decurg din comiterea acesteia, cu sprijinul unei terţe persoane imparţiale, mediatorul.

Sub auspiciile unei instanţe penale sau ale unei organizaţii independente din cadrul comunităţii, medierea poate fi condusă de mediatori profesionişti sau persoane care se oferă în mod voluntar. In toate cazurile, este esenţial ca mediatorul să fie imparţial, iar participarea părţilor să fie voluntară.

Favorizând participarea activă şi constructivă a părţilor în calitate de protagonişti, medierea se diferenţiază de procedura penală tradiţională care are drept protagonişti statul şi autorul infracţiunii. Concepută ca o metodă alternativă de soluţionare a litigiilor penale, medierea permite limitarea recursului la sancţiunile penale şi soluţionarea diferendelor într-o manieră mai adecvată apărării şi respectării intereselor victimei şi ale făptuitorului, precum şi ale comunităţii.

Prin mediere se împacă interesele victimei, ale făptuitorului şi ale societăţii în ansamblu; reconcilierea inerentă medierii poate ajuta sistemul justiţiei penale să-şi îndeplinească unul din obiectivele sale fundamentale: reinstaurarea echilibrului şi a păcii sociale tulburate prin comiterea infracţiunii.

Metodă alternativă pentru procedurile penale tradiţionale, medierea penală are următoarele obiective:

- apărarea şi asigurarea securităţii victimei, sprijinirea şi despăgubirea ei; 

- conştientizarea, de către făptuitor, a gravităţii actului comis şi stimularea lui pentru repararea pagubelor provocate victimei şi/sau societăţii;

- crearea unui climat favorabil pentru realizarea dialogului şi al înţelegerii reciproce între victimă şi făptuitor şi restabilirea echilibrului în raporturile dintre acestea;

- analizarea în mod deschis a cauzelor care au determinat săvârşirea infracţiunii;

- încurajarea încheierii de acorduri între părţi, cu respectarea intereselor ambelor părţi;

- evitarea stigmatizării făptuitorului şi sprijinirea lui pentru reintegrarea în societate; 

- întărirea rolului comunităţii în înfăptuirea actului de justiţie.

Modele de mediere penală

● Adunările orăşeneşti sau tribale tradiţionale sunt ataşate unor tradiţii foarte vechi, în virtutea cărora ansamblul comunităţii se reuneşte pentru a soluţiona conflictele sau pentru a judeca infracţiunile în care sunt implicaţi unii din membrii săi. Adunările de acest tip se întâlnesc, încă, în ţări mai puţin dezvoltate şi în unele zone rurale. Ele au constituit sursă de inspiraţie pentru numeroase programe moderne de mediere penală, care încearcă să transpună avantajele adunării tribale în cadrul structurilor sociale moderne, în care drepturile individuale sunt consacrate şi garantate prin lege.

● În exercitarea responsabilităţilor lor, agenţii justiţiei penale au recurs la formule apropiate de ceea ce s-ar putea numi “mediere neoficială”: procurorul poate invita părţile să participe la o întâlnire neoficială, pentru a încerca încheierea unui acord, care să conducă la încetarea urmăririi penale; un funcţionar de poliţie solicitat pentru reglarea unui diferend familial poate contribui la dezamorsarea conflictului, fără a se ajunge la depunerea unei plângeri penale; un judecător poate încerca soluţionarea extrajudiciară a unei fapte penale şi poate clasa cazul dacă părţile ajung la o înţelegere. Acest tip de intervenţie neoficială se întâlneşte în toate sistemele juridice, chiar dacă ele sunt guvernate de coduri şi reglementări care diferă de la o ţară la alta. 

● Comitetele sau tribunalele comunităţii constituie instanţele de mediere ale autorităţilor locale, cărora le este încredinţată soluţionarea anumitor cauze penale.

● Conferinţele de grup familial şi ale comunităţii constituie un alt exemplu de participare a comunităţii la sistemul justiţiei penale. Ele reunesc nu numai victima şi făptuitorul, ci şi alte persoane: părinţii făptuitorului, asistenţi sociali, reprezentanţii anumitor servicii (poliţie şi instanţe pentru minori), persoane care au venit să sprijine victima.

● Programele de mediere victimă-făptuitor. Acest tip de mediere se limitează la participarea părţilor, care se întâlnesc în prezenţa unui mediator numit în acest scop (cu titlu gratuit sau nu). Medierea poate fi realizată cu participarea celor două părţi (medierea directă) sau, dacă victima nu doreşte să-l întâlnească pe făptuitor, prin întâlniri separate ale mediatorului cu fiecare din părţile implicate (mediere indirectă).


In cadrul unor programe de mediere, medierea victimă-făptuitor poate fi condusă de un serviciu specializat din cadrul poliţiei, instanţei pentru minori, serviciului de supraveghere, ministerului public, tribunalului sau al unor organizaţii independente. Alte programe recurg la serviciile mediatorilor independenţi (profesionişti sau voluntari) care nu au nici o funcţie judiciară..


Acest tip de mediere poate interveni în orice etapă a cauzei. Medierea poate avea ca obiectiv evitarea începerii urmăririi penale sau poate fi unul din drepturile pe care poliţia îl aduce la cunoştinţa celui arestat. Ea se poate desfăşura paralel cu urmărirea penală, poate constitui unul din elementele pedepsei sau poate interveni după condamnare.


In general, programele de mediere victimă-făptuitor se aplică tinerilor delincvenţi pentru comiterea de infracţiuni minore: furt, acte de vandalism, adresarea de injurii, acte de violenţă minoră, furt de maşini, pagube provocate proprietăţii publice sau private etc.

Aceste programe au drept scop realizarea unui acord referitor la despăgubirea materială a victimei şi/sau a comunităţii.


In Europa programele de mediere penală au fost elaborate, în principal, în cadrul sistemului justiţiei penale şi au fost transpuse în mod corespunzător în legislaţie. Astfel, programele prevăzute în legislaţiile germană, austriacă şi franceză prevăd trimiterea, de către ministerul public, a anumitor cauze penale, unei instanţe de mediere victimă-făptuitor. In Norvegia, consiliile de mediere penală, care se ocupă esenţialmente de cazurile de delincvenţă juvenilă, asociază avantajele oferite de mediere celor oferite de participarea comunităţii la restabilirea echilibrului social. In Spania programele de mediere/reparatorii în domeniul delincvenţei juvenile au fost iniţiate şi dezvoltate de serviciile sociale.


In aproape toate ţările europene în care s-au introduse programele de mediere penală, acestea vizează esenţialmente delincvenţa juvenilă. Uneori, medierea aplicată delincvenţei juvenile a deschis calea medierii şi pentru infracţiunile comise de adulţi.


B. Medierea penală în unele ţări europene


In Franţa, conform dispoziţiilor Codului de procedură penală (art.41.6°) şi ale Decretului 96-305 din 10 aprilie 1996, în cazul comiterii unui delict sau a unei contravenţii, înainte de punerea în mişcare a acţiunii penale, procurorul Republicii poate decide recursul la medierea penală, cu acordul victimei şi al autorului faptei delictuale.


Medierea penală nu poate fi dispusă decât de procuror. Părţile litigante nu pot sesiza direct mediatorul şi nu sunt obligate să accepte medierea. Medierea penală nu suspendă termenele de prescripţie.


Obiectivele medierii. Prin mediere, litigiul penal poate fi soluţionat într-o manieră suplă, rapidă şi simplă, identificându-se soluţii amiabile şi concrete de rezolvare, în scopul asigurării reparaţiei pagubei provocate, al stingerii conflictului ivit prin comiterea infracţiunii, precum şi al reintegrării sociale a făptuitorului. De asemenea, prin medierea penală se are în vedere şi modificarea durabilă a comportamentului autorului, în vederea prevenirii recidivei.

Tipul de infracţiuni care pot face obiect al medierii penale se stabileşte prin hotărâre a parchetului. Astfel, poate fi vorba despre acte de lovire sau violenţă minoră, furt, mici escrocherii, neplata pensiei alimentare, ameninţări, injurii, părăsirea locului unde s-a comis fapta delictuală, folosirea de stupefiante uşoare etc.

In urma depunerii unei plângeri împotriva unui delict/contravenţii, poliţia sau jandarmeria întocmesc un dosar pe care îl înaintează procurorului. Procurorul este cel care decide dacă procedura medierii este adecvată pentru soluţionarea cauzei. In caz afirmativ, el desemnează şi însărcinează o asociaţie de mediere sau un mediator independent să iniţieze procedura de mediere penală.

Pentru părţile litigante, medierea penală este facultativă. In cadrul procedurii sunt respectate drepturile reclamantului şi ale învinuitului, care pot fi asistaţi de un avocat (angajat pe cheltuiala lor). 

Desfăşurarea procedurii de mediere. După sesizarea făcută de procuror, asociaţia de mediere sau mediatorul convoacă, în scris, părţile în conflict. Apoi, se întâlneşte cu părţile, separat sau împreună, le explică obiectivele medierii, şi stabileşte programul întâlnirilor de mediere. Eventual, dacă parchetul nu a făcut acest lucru, obţine acordul părţilor pentru participarea la mediere. Mediatorul are obligaţia păstrării secretului informaţiilor primite în timpul medierii.


In cazul în care au ajuns la un acord, părţile semnează un protocol de mediere, care este transmis procurorului. Pentru clasarea dosarului, magistratul parchetului verifică legalitatea acordului şi modalităţile de executare a obligaţiilor asumate (reparaţie, rambursare, restabilirea situaţiei anterioare săvârşirii infracţiunii). Dacă după mediere, procurorul clasează cazul, reclamantul va fi informat cu acest lucru.

După încheierea procedurii de mediere, se poate hotărî fie clasarea dosarului, fie trimiterea cauzei în faţa tribunalului competent.

Serviciul de mediere penală este gratuit.

Repararea prejudiciului se poate realiza prin diverse modalităţi: simbolice, materiale, financiare. In funcţie de gravitatea faptei comise, actul de reparare poate consta în: adresarea de scuze victimei, participarea la repararea prejudiciului cauzat, efectuarea de prestaţii în beneficiul victimei, despăgubiri acordate victimei. 

In cazul infracţiunilor comise de minori, măsura reparaţiei constituie una din priorităţile educative ale dreptului penal pentru minori. In cadrul medierii penale, se au în vedere: conştientizarea şi sensibilizarea minorului faţă de necesitatea respectării legilor, de consecinţele infracţiunii sale, precum şi faţă de necesitatea de a-şi repara greşeala comisă faţă de colectivitate sau faţă de o persoană, prin efectuarea unei prestaţii stabilite în funcţie de vârsta şi aptitudinile sale. Măsura reparaţiei în favoarea victimei şi/sau în folosul comunităţii poate fi pronunţată de procuror, de judecătorul de instrucţie, judecătorul pentru minori, tribunalul pentru minori sau curtea cu juraţi pentru minori. In mod sistematic, la această decizie sunt asociaţi şi părinţii.


In Belgia, medierea penală este reglementată de art.216 ter din Codul de instrucţie penală. 

Procurorul Regelui poate hotărî recursul la mediere penală în cazul infracţiunilor pentru care legea prevede pedeapsa închisorii pe o perioadă de cel mult 2 ani.

Procedura de mediere penală prezintă două aspecte: pe de o parte, ea permite ministerului public să propună stingerea acţiunii publice dacă sunt îndeplinite anumite condiţii speciale şi, pe de altă parte, permite recursul la medierea propriu-zisă între victimă şi autor.

Astfel, Ministerul public poate dispune: aplicarea, pe o perioadă de 6 luni, a unui tratament medical sau a unei terapii adecvate, (cu obligaţia pentru făptuitor de a dovedi că s-a conformat acestei măsuri), în cazul în care autorul infracţiunii invocă circumstanţa comiterii faptei sub influenţa alcoolului sau a stupefiantelor; efectuarea unei reparaţii simbolice prin prestarea, într-un termen cuprins între o lună şi 6 luni, a cel mult 120 de ore de muncă în folosul comunităţii; urmarea, în acelaşi termen, a unui curs special de formare; pot fi dispuse una sau mai multe din aceste măsuri. In cazul neîndeplinirii acestor condiţii, ministerul public sesizează organele judiciare în vederea punerii în mişcare a acţiunii penale.


Procedura de mediere penală propriu-zisă (întâlnirea victimei şi a autorului faptei pentru stabilirea despăgubirii şi a modalităţilor concrete de realizare a acesteia, în prezenţa unui mediator) este adusă la îndeplinire de către serviciile de mediere ale caselor de justiţie, sub controlul direct al procurorului. In cadrul procesului de mediere, victima poate fi asistată sau reprezentată de un avocat (ceea ce înseamnă că medierea poate avea loc şi în absenţa victimei), în timp ce învinuitul poate fi doar asistat de un avocat.


La încheierea procedurii de mediere şi indiferent de rezultatul la care s-a ajuns, se întocmeşte un raport care este înaintat procurorului. 

In cazul în care părţile ajung la un acord, se întocmeşte un proces-verbal, semnat de victimă, făptuitor şi procuror, iar dacă autorul infracţiunii îndeplineşte toate obligaţiile menţionate în procesul-verbal, acţiunea publică se stinge.

In Luxembourg, medierea penală este reglementată de Legea din 6 mai 1999 privind medierea penală şi de Regulamentul din 31 mai 1999 privind criteriile şi procedura autorizării mediatorului, procedura de mediere penală şi modul de remunerare a mediatorilor.

Inainte de începerea acţiunii publice, procurorul statului poate dispune recursul la medierea penală, atunci când consideră că o asemenea măsură poate conduce la repararea pagubei provocate victimei, poate pune capăt conflictului rezultat din comiterea infracţiunii şi poate contribui la reinserţia socială a autorului infracţiunii. Dacă procurorul statului transmite dosarul unui mediator, el amână luarea unei hotărâri până la depunerea raportului de mediere.

In acest scop, el desemnează un mediator autorizat de către Ministerul Justiţiei. Persoana care solicită autorizaţie pentru exercitarea activităţii de mediere trebuie să prezinte garanţii de onorabilitate, de competenţă, de calificare, de independenţă şi de imparţialitate. Autorizaţia poate fi retrasă de ministrul justiţiei, atunci când se constată neîndeplinirea acestor condiţii.

Cu excepţia cazului în care procurorul statului decide altfel, prima şedinţă de mediere are loc în cel mult 3 luni de la desemnarea mediatorului. In acest sens, mediatorul convoacă părţile la o audiere în cadrul căreia le informează asupra dreptului pe care îl au de a fi asistaţi de un avocat. Mediatorul ascultă părţile fie împreună, fie separat, face observaţiile pe care le consideră utile şi propune o soluţie pentru rezolvarea conflictului. In raportul de mediere trebuie să se menţioneze acordul părţilor cu rezultatul obţinut în urma procedurii de mediere.

Raportul de mediere se transmite procurorului, în cel mai scurt termen sau în cel mult 8 luni de la desemnarea mediatorului. In condiţii excepţionale, procurorul poate prelungi misiunea mediatorului cu încă 4 luni.

Procurorul poate impune mediatorului obligaţia de a verifica respectarea îndeplinirii măsurilor prevăzute în acordul încheiat, pe o perioadă de cel mult 6 luni. La expirarea acestui termen, mediatorul prezintă procurorului un raport de evaluare, urmând ca acesta să hotărască fie continuarea, fie prescrierea acţiunii publice.

Onorariul mediatorului se stabileşte prin hotărâre de guvern. In 1999, plafonul maxim pentru fiecare cauză supusă medierii era de 20.000 franci.

Având în vedere necesitatea extinderii şi revitalizării acţiunii societăţii civile în soluţionarea unor acte infracţionale, precum şi din dorinţa de a evita aplicarea unor sancţiuni prea severe tinerilor care comit delicte minore, Parlamentul Norvegiei a adoptat, la 15 martie 1991, Legea nr.3 privind medierea realizată prin intermediul Serviciului de mediere. Ulterior, în baza acestei legi, au fost elaborate o serie de reglementări care guvernează medierea şi reconcilierea. Putem menţiona în acest sens, Circulara G-72/93 a Ministerului Justiţiei privind medierea şi concilierea prin intermediul Serviciului de mediere şi reconciliere, Decretul regal din 13 august 1992 privind Normele de reglementare a medierii şi concilierii prin intermediul serviciului de mediere şi reconciliere.

Serviciile de mediere sunt organisme independente, finanţate din resurse publice, care funcţionează în cadrul municipalităţilor. Controlul activităţii serviciilor de mediere se realizează de către Ministerul de Justiţie.

Personalul unui serviciu de mediere este format din coordonatorul serviciului, câţiva angajaţi şi mediatorii voluntari. Mediatorii voluntari sunt persoane având diverse profesii, care doresc să desfăşoare activitatea de mediere în timpul liber. Ei sunt numiţi pentru o perioadă de 4 ani de către un comitet din care fac parte coordonatorul Serviciului de mediere, reprezentanţi ai municipalităţii şi ai procuraturii. In această funcţie pot fi numite persoane cu o vârstă cuprinsă între 25 şi 75 de ani. Nu pot fi numite persoanele care în ultimii 5 ani au fost pedepsite la închisoare cu suspendare şi nici persoanele care în ultimii 10 ani au fost eliberate (condiţionat sau nu) din închisoare.

Persoanele promovate în funcţia de mediatori urmează un curs de specializare cu o durată de 3 zile.

Pentru fiecare caz în parte şi în funcţie de numărul orelor prestate, mediatorii primesc un anumit onorariu. Onorariul nu reprezintă o sumă substanţială, scopul urmărit fiind ca, pentru această funcţie, banii să nu constituie motivaţia principală. 

De regulă, suma alocată de către stat pentru fiecare serviciu de mediere depinde de numărul de locuitori al zonei de acoperire. In plus, statul mai alocă serviciilor de mediere o mică sumă, a cărei valoare depinde de numărul de cazuri supuse procesului de mediere.

Conform legii, toţi cetăţenii beneficiază gratuit de serviciile de mediere.

In cauzele penale, decizia privind recursul la mediere este luată de procuratură, după terminarea anchetei efectuate de organele de poliţie şi înainte de punerea în mişcare a acţiunii penale. Recursul la mediere este recomandat pentru delictele comise de tinerii sub 25 de ani (deşi legea nu prevede nici o restricţie pentru folosirea medierii în cazul infracţiunilor comise de persoane adulte). Infracţiunile tipice recomandate spre a fi supuse medierii sunt: furtul din magazine, furtul din buzunare, furtul de autovehicule, acte de vandalism, acte de ameninţare şi acte de violenţă minore, conflicte între vecini, atingeri aduse proprietăţii publice sau private.

De regulă, părţile trebuie să-şi exprime consimţământul pentru mediere înainte ca dosarul să fie trimis de către procuratură serviciului de mediere. In majoritatea cazurilor însă, Serviciul de mediere este cel care obţine consimţământul acestora, ceea ce determină, adesea, prelungirea procedurii de mediere. 

Legea conţine dispoziţii exprese referitoare la rolul mediatorului. Mediatorul trebuie să fie imparţial şi să acţioneze pentru facilitarea realizării unui dialog constructiv între părţi, încurajându-le totodată să ajungă la o înţelegere. El nu trebuie să se comporte ca un judecător, nu trebuie să supună părţile nici unei constrângeri, nu trebuie să fie părtinitor şi nici să se erijeze în apărătorul vreuneia din părţi.

Mediatorul nu face anchete şi nici nu poate fi folosit în acest scop. Cu excepţia cazurilor prevăzute de lege, el are obligaţia păstrării confidenţialităţii informaţiilor dezvăluite în procesul de mediere. 

Mediatorul are dreptul să refuze încheierea unui acord, atunci când constată că acesta favorizează nemotivat una din părţi sau când, din alte motive majore, consideră că acordul este inacceptabil.

Exercitarea medierii se face cu respectarea normelor prevăzute în Codul etic al lucrătorilor din cadrul serviciilor de mediere, elaborat în 1996.

In cadrul procesului de mediere, părţile sunt egale. Ele nu pot fi asistate sau reprezentate de un avocat. Minorii sub 15 ani trebuie asistaţi de părinţi, iar în cazul tinerilor sub 18 ani, părinţii au dreptul, şi nu obligaţia, de a fi prezenţi la mediere. 

In orice moment, părţile au dreptul să solicite întreruperea medierii, principiul participării voluntare aplicându-se pe durata întregului proces de mediere.

Teoretic, procedura de mediere ar trebui să înceapă în maximum 2 săptămâni de la primirea dosarului de la procuratură. Practic, însă, perioada este mai mare, întrucât, după cum am menţionat mai sus, de cele mai multe ori, serviciile de mediere sunt cele care obţin consimţământul părţilor pentru mediere. În medie, durata unei medieri este de 41 de zile.

Atunci când medierea are drept rezultat încheierea unui acord între părţi, pentru a fi valid, acordul trebuie făcut în scris, acceptat şi semnat de părţi (şi părinţi atunci când este cazul) şi de mediator. Acordul trebuie redactat în termeni foarte clari, evidenţiindu-se acceptarea de către părţi a stingerii conflictului, precum şi obligaţiile asumate de către învinuit cu titlu de reparaţie (cu menţionarea exactă a sumei ce urmează a fi plătită ca despăgubire, a serviciului ce urmează a fi prestat în favoarea victimei, a datelor şi a termenelor de îndeplinire a obligaţiilor). Coordonatorul serviciului de mediere este cel care verifică îndeplinirea acestor obligaţii.

Serviciul de mediere închide dosarul şi îl returnează procuraturii, împreună cu copia acordului încheiat între părţi. Dacă există probleme speciale care necesită comentarii speciale, el poate întocmi şi un raport.

După încheierea acordului, în virtutea principiului participării voluntare, părţile au la dispoziţie o săptămână de gândire, înainte de a proceda la executarea acordului.

Dacă litigiul se soluţionează prin mediere şi autorul infracţiunii îşi îndeplineşte obligaţiile asumate de bunăvoie, acţiunea penală nu se mai pune în mişcare, iar delictul comis nu va fi consemnat în certificatul de bună purtare al făptuitorului, emis de către organele de poliţie.

Dacă medierea nu a avut drept rezultat încheierea unui acord, după primirea dosarului de la mediator, procuratura dispune asupra modalităţii de sancţionare a autorului infracţiunii.

In Marea Britanie, medierea penală (medierea victimă-făptuitor) este cea mai obişnuită formă de justiţie reparatorie. Medierea conflictelor, fie în structuri extrajudiciare, fie sub controlul şi îndrumarea organelor judiciare, tinde să ofere victimei un nou statut, într-o încercare de restabilire a ordinii sociale prin reconciliere, în care repararea prejudiciului este doar un mijloc. Conceptul de justiţie reparatorie desemnează un set de principii care stau la baza unui proces participativ în cadrul căruia părţile direct afectate participă activ la soluţionarea litigiului, cu ajutorul unui terţe persoane (mediator). Justiţia reparatorie are la bază ideea că unele infracţiuni constituie mai mult o violare a relaţiilor interumane decât o încălcare a legii. Conceptul subliniază necesitatea cunoaşterii şi satisfacerii dorinţelor şi nevoilor victimelor, importanţa tragerii la răspundere a autorilor, valoarea implicării şi participării comunităţii la restabilirea echilibrului social, reinserţia socială a făptuitorului şi prevenirea recidivei.

In Marea Britanie, medierea victimă-făptuitor este folosită îndeosebi pentru tinerii care au comis infracţiuni primare. Procesul de mediere este asigurat de către serviciile de mediere locale, care pot funcţiona şi în cadrul serviciilor de probaţiune sau al echipelor pentru prevenirea delincvenţei juvenile. In unele regiuni, sarcina medierii revine unor poliţişti-specialişti în mediere.

In acest sens, Legea din 1998 privind infracţiunile şi tulburarea liniştii publice a introdus noi dispoziţii referitoare la tinerii care au comis infracţiuni minore: ordinul privind ultimul avertisment; ordinul de reparaţie; ordinul pentru planul de acţiune. Legea prevede ca autorităţile judiciare locale, organismele din domeniul sănătăţii, al educaţiei, organizaţiile sociale să conlucreze strâns cu alte instituţii pentru dezvoltarea şi implementarea strategiei de reducere a fenomenului infracţional şi a actelor de tulburare a liniştii şi ordinii publice.

Ordinul privind ultimul avertisment se dă de către poliţie atunci când împotriva tânărului există suficiente dovezi pentru ca acesta să poată fi acuzat, când persoana în cauză recunoaşte fapta comisă, când ea nu a mai suferit condamnări şi când urmărirea în justiţie nu ar servi interesului public.

Ordinul de reparaţie se emite de tribunal pentru delicte precum: acte de vandalism comise într-un parc, într-o grădină privată, asupra unei maşini, violenţă verbală, vagabondaj, grafitti. 

Ordinul de reparaţie prevede obligaţia făptuitorului de a despăgubi victima, dacă aceasta consimte, sau obligaţia de a presta diverse activităţi în interesul comunităţii. Scopul ordinului este de a ajuta pe tinerii delincvenţi să înţeleagă gravitatea faptei comise şi să suporte consecinţele ei, precum şi de a oferi victimei posibilitatea reparării prejudiciului provocat (nu este vorba despre despăgubiri financiare). Ordinul poate fi emis împotriva tinerilor între 10 şi 17 ani care au comis infracţiuni pentru care legea nu fixează pedepse.

Reparaţia, care trebuie să fie proporţională cu dimensiunea pagubelor provocate, urmează să fie efectuată în cel mult 3 luni de la emiterea ordinului, iar durata ei nu trebuie să depăşească 24 de ore. 

Ordinul pentru planul de acţiune, care ţine seama de cauzele, conţinutul şi consecinţele delictului, este desemnat să furnizeze un răspuns rapid, intensiv şi individual faţă de un comportament delictual. El se emite, de către tribunal, împotriva tinerilor între 10 şi 17 ani care au comis infracţiuni pentru care legea nu fixează pedepse. Dacă se consideră potrivit şi dacă victima consimte, ordinul poate conţine şi obligaţia reparării prejudiciului provocat acesteia. Conform acestui ordin, pe o perioadă de 3 luni şi sub supravegherea unui poliţist, tânărul delincvent trebuie să: desfăşoare anumite activităţi; se prezinte în anumite zile şi în anumite locuri la persoana desemnată în ordin; nu frecventeze anumite locuri; respecte programul şcolar; presteze unele lucrări în favoarea victimei sau a comunităţii.

In Olanda, în anul 1997, Ministerul Justiţiei a alocat o subvenţie Organizaţiei pentru ajutorarea victimelor şi Organizaţiei pentru probaţiune, în vederea iniţierii în comun a unui proiect menit să stabilească oportunitatea implementării medierii victimă-făptuitor, să evalueze necesitatea şi eficienţa acestei metode alternative şi să definească condiţiile necesare pentru iniţierea altor proiecte de mediere reparatorie. 

C. Principiile privind medierea penală cuprinse în Recomandarea Consiliului Europei (99)19


In elaborarea acestei Recomandări, Consiliul Europei a luat în considerare o serie de documente care recomandă recursul, în anumite situaţii, la mediere sau la alte metode alternative de rezolvare a litigiilor.


In document se subliniază faptul că principiile enunţate trebuie considerate ca linii directoare şi sursă de inspiraţie pentru dezvoltarea unor sisteme naţionale de mediere penală. Statele membre urmează să aprecieze oportunitatea acestei metode şi să stabilească modalităţile concrete de instituţionalizare a medierii penale.


Principii generale

● Participarea voluntară şi consimţământul liber exprimat al părţilor constituie elemente indispensabile pentru toate formele de mediere penală.Se recomandă ca, în orice moment, părţile să poată reveni asupra consimţământului dat. 


● Din cel puţin două motive, medierea penală ar trebui să se desfăşoare cu respectarea principiului confidenţialităţii. In primul rând, confidenţialitatea este una din condiţiile esenţiale pentru obţinerea unui rezultat pozitiv, întrucât în procesul de mediere, părţile furnizează o serie de informaţii suplimentare care, de regulă, nu sunt dezvăluite într-o procedură judiciară tradiţională. In al doilea rând, confidenţialitatea constituie o garanţie pentru protecţia intereselor părţilor. Cu excepţia cazului în care, de comun acord, părţile hotărăsc altfel, conţinutul discuţiilor purtate în cadrul medierii nu este făcut public. 


● Promovarea şi recunoaşterea oficială a programelor de mediere penală, publice sau private, finanţate, eventual, dintr-un buget public (al statului şi/sau municipal), care să facă din medierea penală un serviciu sistematic, accesibil tuturor persoanelor. Recomandarea nu prezintă medierea ca pe un “drept”, ci ca o opţiune juridică pentru autorităţile judiciare penale din ţările membre. 


● Medierea să poată interveni în toate etapele procedurii penale.


● In cadrul sistemului justiţiei penale, serviciile de mediere ar trebui să beneficieze de o autonomie satisfăcătoare, pentru a putea răspunde, într-o manieră suplă şi avizată, necesităţilor exprimate de părţile aflate în litigiu.


Serviciile de mediere penală nu pot face însă abstracţie de sistemul de drept penal. Instanţele penale sunt cele care facilitează recursul la mediere şi care supraveghează şi controlează modul în care, în timpul medierii, se respectă legalitatea şi se protejează interesul general, drepturile şi garanţiile de ordin procedural ale părţilor, precum şi drepturile lor individuale. 


Principii referitoare la rolul justiţiei penale în cadrul medierii 


● Competenţa în stabilirea oportunităţii recursului la medierea penală, precum şi în evaluarea rezultatelor acestei proceduri ar trebui să aparţină autorităţilor judiciare (în general ministerului public sau tribunalului).

● Sarcina de a furniza părţilor informaţii complete privind modul de desfăşurare a medierii, serviciile şi persoanele care asigură medierea, rezultatele posibile ale medierii (succes, soluţionare parţială, eşec), consecinţele acestei proceduri asupra hotărârilor judecătoreşti, ar trebui să revină autorităţilor judiciare. Aceste informaţii sunt necesare părţilor pentru ca ele să-şi poată da consimţământul pentru mediere în deplină cunoştinţă de cauză.

● Autorităţile judiciare ar trebui să vegheze şi să se asigure că decizia părţilor de a recurge la mediere nu este obţinută prin inducere în eroare sau prin constrângere.

● In cazul în care la procedura de mediere participă minori sau când sunt implicaţi minori, pentru promovarea interesului superior al minorilor, autorităţile judiciare ar trebui să exercite controlul asupra modului în care minorilor li se garantează dreptul la informare, dreptul la exprimare liberă, dreptul de a fi reprezentat, dreptul de a beneficia de o procedură accelerată.

● Autorităţile judiciare ar trebui să poată hotărî ca procedura de mediere să nu se aplice în cazul în care constată că una din părţile principale ale cauzei nu este capabilă, din diverse motive (vârstă sau handicap), să înţeleagă sensul acestei proceduri sau că între părţi există un dezechilibru de putere grav şi evident, un raport de dependenţă al unei părţi faţă de cealaltă, ameninţări implicite sau explicite de violenţă (aspecte de natură să împiedice o participare voluntară şi un consimţământ valabil pentru încheierea unui acord).

● Procedura de mediere nu poate fi iniţiată decât dacă victima şi făptuitorul au căzut de acord asupra comiterii faptei penale, ceea ce presupune, într-un anumit fel, recunoaşterea de către făptuitor a responsabilităţii sale în derularea faptei. Acceptarea faptelor, respectiv “mărturisirea vinei” de către făptuitor în cadrul medierii, nu ar trebui reţinută de către autorităţile judiciare împotriva acestuia, în eventualitatea desfăşurării de proceduri judiciare ulterioare.

● Decizia de soluţionare a unei cauze penale în cadrul unei proceduri de mediere ar trebui însoţită de acordarea unui termen rezonabil. Medierea ar trebui să se deruleze într-un ritm care să convină părţilor. Dacă în termenul fixat părţile nu ajung la nici un rezultat, autorităţile judiciare vor putea dispune reluarea, în cel mai scurt timp posibil, a procedurii penale obişnuite (aceasta nu înseamnă că, dacă părţile doresc, medierea nu poate continua cu titlu privat).


● In cazul în care medierea are drept rezultat împăcarea părţilor, autorităţile judiciare ar trebui să emită o ordonanţă de neîncepere a urmăririi penale sau de desistare. 


Principii referitoare la funcţionarea serviciilor de mediere 


● In ce priveşte stabilirea normelor de organizare şi funcţionare a serviciilor de mediere. Medierea nu ar trebui reglementată decât într-o măsură strict necesară, întrucât serviciile de mediere trebuie să-şi îndeplinească funcţiile în mod independent şi autonom. Normele de organizare şi funcţionare ale serviciilor de mediere ar trebui recunoscute de stat, de municipalitate sau de o altă entitate publică. Ele nu ar trebui să facă obiectul unei legi, ci doar al unei forme de recunoaştere oficială.


In ce priveşte normele interne privind calificarea mediatorilor şi codurile de conduită şi/sau deontologice ale mediatorilor, acestea ar trebui să fie de competenţa serviciilor de mediere.


Odată cu recunoaşterea oficială a normelor privind funcţionarea serviciilor de mediere, ar trebui stabilită şi subordonarea serviciilor de mediere faţă de un organ competent.


● In ce priveşte funcţia de mediator. Mediatorii pot fi selecţionaţi din toate categoriile sociale existente în comunităţile în care aceştia urmează să desfăşoare activitatea de mediere (inclusiv grupuri etnice şi minoritare). Ei trebuie să dea dovadă de o bună cunoaştere a culturii şi comunităţii locale şi să aibă calităţi relaţionale corespunzătoare exercitării acestei funcţii.


Inainte de preluarea funcţiei, mediatorii ar trebui să beneficize de un curs de specializare în domeniu, care să le permită o mai bună cunoaştere a problematicii victimelor şi victimizării, a fenomenului infracţional, precum şi a problemelor sociale conexe.


● In ce priveşte desfăşurarea procesului de mediere. In vederea prezentării cât mai clare a infracţiunii şi pentru a permite mediatorului să-şi stabilească strategia de mediere, autorităţile judiciare ar trebui să furnizeze acestuia toate informaţiile referitoare la cauză.


Medierea ar trebui să se desfăşoare într-o manieră imparţială, luându-se în considerare: faptele cauzei, necesităţile şi dorinţele părţilor; vulnerabilitatea acestora; asigurarea unui climat sigur şi confortabil de desfăşurare a medierii; respectarea demnităţii părţilor; asigurarea respectului reciproc între părţi.


Exigenţa imparţialităţii nu presupune indiferenţa mediatorului faţă de realitatea comiterii unei infracţiuni şi faţă de responsabilitatea făptuitorului.


Intr-un proces de mediere penală, spre deosebire de medierea în materie civilă, părţile sunt de la început într-o poziţie de inegalitate, apărarea victimei fiind principalul obiectiv al medierii. Dar, având în vedere principiul prezumţiei de nevinovăţie, mediatorul nu poate adopta nici o poziţie faţă de responsabilitatea penală a autorului infracţiunii.


Medierea ar trebui condusă în mod eficient şi cu toată celeritatea permisă de aptitudinile şi dorinţele părţilor.


Dacă în cursul medierii, mediatorul află despre iminenţa comiterii unei infracţiuni grave, el trebuie să semnaleze acest fapt autorităţilor competente.


● In ce priveşte rezultatele medierii. Acordurile încheiate în urma desfăşurării procesului de mediere ar trebui să îndeplinească trei criterii: 

- să fie încheiate în mod voluntar (imperativ absolut), fapt ce nu împiedică mediatorul să joace un rol activ pentru ca părţile să ajungă la o înţelegere; 

- să fie echilibrate, ceea ce presupune existenţa unui anumit raport între conţinutul infracţiunii şi tipul obligaţiei impuse făptuitorului;

- să fie proporţionale, ceea ce semnifică că obligaţia făptuitorului trebuie să corespundă, în limite destul de largi, gravităţii infracţiunii (de exemplu, suma datorată cu titlu de despăgubire nu trebuie să fie excesivă faţă de pagubele produse).

Mediatorul ar trebui să înainteze autorităţilor judiciare un raport în care să prezinte măsurile procedurale întreprinse, rezultatul medierii şi care să nu conţină informaţii privind desfăşurarea şedinţelor de mediere şi nici opinii asupra comportamentului avut de părţi în cadrul acestui proces.

